Mens energikrisen sidste år flænsede danskernes privatøkonomi, blev der udbetalt rekordstore bonusser i energiselskaberne. Det gælder ikke mindst i den aalborgensiske virksomhed, Norlys Energy Trading. En virksomhed med 121 medarbejdere, som handler med den energi, som ryger ud i danskernes hjem. Det har tidligere været fremme, at bonusfesten i Norlys Energy Trading var stukket af i 2022 på grund af de høje energipriser. Men nu viser årsregnskabet for virksomheden, at de 121 medarbejdere i gennemsnit fik en årsløn på 2,9 millioner kroner inklusiv bonusser. Det skriver Finans. Det er tre gange så meget, som Norlys Energy Trading normalt udbetaler i løn til energihandlerne. Ledelsen måtte skride ind Årsagen til de tårnhøje lønninger er, at der ikke var sat loft over bonusaftalerne. Det betød, at enkelte nøglemedarbejdere scorede kassen på grund af de eksplosive energipriser, som sikrede Aalborg-virksomheden et milliardoverskud. »Vi havde forventet at tjene penge i 2022, men indtjeningen blev nok en faktor 10 i forhold til den oprindelige forretningsplan,« siger adm. direktør i Norlys Energi Trading, Anders Bauditz, til Finans. I september 2022 greb moderselskabet Norlys dog ind i bonusfesten og satte loft over, hvor meget medarbejdere maksimalt må tjene på at handle strøm. Norlys er ejet af 800.000 andelshavere i Jylland, og derfor er det i princippet de jyske elkunder, der har betalt for de tårnhøje bonusser til energihandlerne.

Opsummering:
Lønnen blev tredoblet i en Aalborg-virksomhed, der indkøber strøm til danske hjem.